คลังผ่อนเกณฑ์เร่งเบิกจ่ายน้ำท่วม
คลังเสนอรัฐบาลผ่อนคลายมาตรการเร่งรัดเบิกจ่าย งบปี 2555 เพื่อเร่งใช้จ่ายงบเยียวยา ฟื้นฟู และป้องกันอุทกภัยแทน
15 พ.ค. 2555

คลังเสนอรัฐบาลผ่อนคลายมาตรการเร่งรัดเบิกจ่าย งบปี 2555 เพื่อเร่งใช้จ่ายงบเยียวยา ฟื้นฟู และป้องกันอุทกภัยแทน
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า ตามที่คณะรัฐมนตรีมีมติเห็นชอบมาตรการเร่งรัดการเบิกจ่ายเงินงบประมาณ ปี 2555 โดยให้ส่วนราชการ และรัฐวิสาหกิจ เร่งก่อหนี้ผูกพันรายลงทุนทั้งในส่วนของโครงการปีเดียวและโครงการผูกพันให้แล้วเสร็จภายในระยะเวลา 3 เดือน หลังจากได้รับจัดสรรงบประมาณ และให้นำผลการเบิกจ่ายเงินตามเป้าหมายกำหนดเป็นตัวชี้วัดในคำรับรองการปฏิบัติราชการของส่วนราชการ ประจำปีงบประมาณ 2555 ซึ่งผลการเบิกจ่ายได้เป็นไปตามเป้าหมาย
อย่างไรก็ตาม สำหรับการก่อหนี้ผูกพันรายจ่ายลงทุนให้ทันภายใน 3 เดือน นั้น ปรากฏว่ามีหลายโครงการไม่สามารถก่อหนี้ผูกพันได้ทัน แต่อยู่ระหว่างดำเนินการจัดซื้อจัดจ้างตามระเบียบของทางราชการ ดังนั้น  จึงเห็นสมควรเสนอผ่อนคลายมาตรการเร่งรัดดังกล่าว โดยให้ส่วนราชการและรัฐวิสาหกิจที่ยังไม่ได้ก่อหนี้ผูกพัน ทั้งที่เป็นโครงการปีเดียวและโครงการผูกพัน ให้สามารถดำเนินการเบิกจ่ายได้ต่อไป จนกว่าจะเสร็จโครงการ
สำหรับการเบิกจ่ายงบกลาง รายการค่าใช้จ่ายในการเยียวยา ฟื้นฟู และป้องกันความเสียหายจากอุทกภัย อย่างบูรณาการ จำนวน 1.2 แสนล้านบาท มีการจัดสรรแล้วจำนวน 1.19 แสนล้านบาท เบิกจ่ายแล้วจำนวน   5.55 หมื่นล้านบาท หรือ 46.44% ซึ่งมีการกำหนดเป้าหมายไว้ 100%  ของวงเงินที่ได้รับอนุมัติ